Diari Oficial de la Generalitat Valenciana


Sumari del DOGV 9729, del 21-11-2023 (2023/11461)

RESOLUCIÓ de 10 de novembre 2023, del director general de Relacions amb les Corts, de la Presidència de la Generalitat, per la qual es publica el conveni marc de col·laboració entre el Consell de l'Audiovisual de la Comunitat Valenciana, la Universitat de València-Estudi General, la Universitat Politècnica de València, la Universitat Jaume I de Castelló, la Universitat d'Alacant i la Universitat Miguel Hernández d'Elx, per a la creació de la Càtedra d'Anàlisi i Prospectiva de l'Audiovisual.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9729

Data del DOGV
:   21-11-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/11898


Data del document
:   10-11-2023

Organisme emissor
:   Presidència de la Generalitat

Tipus de document
:   Resolució

RESOLUCIÓ de 10 de novembre 2023, del director general de Relacions amb les Corts, de la Presidència de la Generalitat, per la qual es publica el conveni marc de col·laboració entre el Consell de l'Audiovisual de la Comunitat Valenciana, la Universitat de València-Estudi General, la Universitat Politècnica de València, la Universitat Jaume I de Castelló, la Universitat d'Alacant i la Universitat Miguel Hernández d'Elx, per a la creació de la Càtedra d'Anàlisi i Prospectiva de l'Audiovisual. [2023/11407]  
La Generalitat, a través del Consell de l'Audiovisual de la Comunitat Valenciana, la Universitat de València-Estudi General, la Universitat Politècnica de València, la Universitat Jaume I de Castelló, la Universitat d'Alacant i la Universitat Miguel Hernández han subscrit, prèvia tramitació reglamentària, els dies 27, 25, 27, 27, 25, i 26 d'octubre de 2023 respectivament, el conveni marc per a la creació de la Càtedra d'Anàlisi i Prospectiva de l'Audiovisual, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 9 de novembre de 2023 i número 1081/2023, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 10 de novembre de 2023.- El director general de Relacions amb les Corts: Jorge Bellver Casaña.  
  
  
Conveni marc entre el Consell de l'Audiovisual de la Comunitat Valenciana, la Universitat de València-Estudi General, la Universitat Politècnica de València, la Universitat Jaume I de Castelló, la Universitat d'Alacant i la Universitat Miguel Hernández d'Elx, per a la creació de la Càtedra d'Anàlisi i Prospectiva de l'Audiovisual  
  
Castelló de la Plana, en la data de la signatura digital  
  
Reunits  
Per una part, José María Vidal Beltrán, en qualitat de president del Consell de l'Audiovisual de la Comunitat Valenciana (d'ara en avant, CACV), en nom i representació del qual actua, i de conformitat amb les atribucions que té conferides per l'article 13.2.a de la Llei 10/2018, de 18 de maig, i del seu nomenament efectuat mitjançant el Decret 24/2021, de 26 de juliol, del president de la Generalitat (DOGV 9137, 28.07.2021). Aquest acte està autoritzat expressament mitjançant l'Acord del Consell de 17 d'octubre de 2023.  
Per una altra, M. Vicenta Mestre Escrivá, en qualitat de rectora de la Universitat de València, nomenada pel Decret 25/2022, d'11 de març, del Consell, i en virtut de les atribucions que té conferides per l'article 94.1.d dels Estatuts de la Universitat de València, aprovats pel Decret 128/2004, de 30 de juliol, del Consell.  
D'una altra, José Esteban Capilla Romá, en qualitat de rector de la Universitat Politècnica de València, nomenat pel Decret 74/2021, de 28 de maig, del Consell, amb poders suficients per a la celebració d'aquest acte, en virtut de l'Acord de 27 d'abril de 2023, del Consell de Govern de la Universitat Politècnica de València, pel qual es deleguen determinades competències en matèria de convenis en diferents òrgans unipersonals de la Universitat Politècnica de València (DOGV 9589, 05.05.2023), de conformitat amb el que es disposa en els articles 9 i 10 de la Llei 40/2015, d'1 d'octubre, de règim jurídic del sector públic.  
  
Per una altra, Eva Alcón Soler, en qualitat de rectora de la Universitat Jaume I de Castelló, nomenada pel Decret 60/2022, de 20 de maig, del Consell, i en virtut de les atribucions que té conferides per l'article 71.1.i dels Estatuts de la Universitat Jaume I de Castelló, aprovats pel Decret 95/2021, de 9 de juliol, del Consell.  
Per una altra, Amparo Navarro Faure, en qualitat de rectora de la Universitat d'Alacant, nomenada pel Decret 210/2020, de 18 de desembre, del Consell, i en virtut de les atribucions que té conferides per l'article 64, apartat h, dels Estatuts de la Universitat d'Alacant, aprovats pel Decret 25/2012, de 3 de febrer, del Consell.  
I, per una altra, Juan José Ruiz Martínez, en qualitat de rector de la Universitat Miguel Hernández d'Elx, nomenat pel Decret 61/2023, de 28 d'abril, del Consell, i en virtut de les atribucions conferides per l'article 33.4.l dels Estatuts de la Universitat Miguel Hernández d'Elx, aprovats pel Decret 208/2004, de 8 d'octubre, del Consell, i modificats pel Decret 105/2012, de 29 de juny, del Consell.  
  
Les parts, en la representació que respectivament exerceixen, es reconeixen conjuntament competència i capacitat per a subscriure aquest conveni marc, i a aquest efecte,  
  
Exposen  
1. Aquestes entitats tenen objectius i interessos comuns en l'impuls i la generació d'elements de coneixement i debat referits a l'anàlisi i el foment del sector audiovisual.  
2. El context actual en el qual es desenvolupen les activitats dels operadors de radiodifusió difereix del de fa tan sols una dècada, ja que s'ha produït un trànsit d'analògic a digital, circumstància que implica que les emissions i transmissions es difonguen mitjançant una àmplia varietat de canals. Tot seguint aquests passos, la configuració i la manera de funcionar de l'audiovisual és més complexa, activa i ràpida que la de les emissions tradicionals, la qual cosa requereix marcs reguladors, disposicions legals i mecanismes de supervisió que, irremeiablement, han de ser també més dinàmics, i han de tindre present que la responsabilitat dels continguts habitualment es reparteix al llarg de tota la cadena de transmissió.  
3. Les noves vies d'explotació atorguen a la persona espectadora més funcionalitats, basades en la interactivitat, que fa viable tant poder accedir als continguts mitjançant una varietat més gran de dispositius i canals com la selecció de l'instant i el lloc d'accés a aquest, i també condiciona el procés de visionat.  
4. El que s'ha exposat en els tres apartats anteriors fa necessari abordar anàlisis interpretatives dels mitjans de comunicació; és a dir, interpretacions de la realitat que aquests presenten, especialment amb la pretensió de crear condicions culturals per a orientar la societat en diferents direccions.  
5. L'anàlisi de la producció social de comunicació permet comprendre que els mediadors de la comunicació pública intervenen en la selecció del que esdevé en el món, construeixen una representació institucionalitzada del que succeeix, i du a terme un conjunt de tasques que, en última instància, articulen situacions comunicatives que, de vegades, donen cabuda al desenvolupament d'uns certs mites, informacions no contrastades, etc.  
6. La generació de continguts, actualment, és l'activitat en la qual s'especialitzen els productors de continguts, mentre que els operadors de senyal centren les seues tasques a agregar aquests continguts i presentar-los en els seus dispositius com a part d'un engranatge integrador.  
7. Tot el que s'ha exposat adés comporta que els temps i els espais de trobada, que queden condicionats per la tecnologia del moment, permeten que siga aquesta tecnologia la que va configurant una sèrie de subjectivitats i sociabilitats de l'ésser humà, no únicament per fixar paràmetres i dinàmiques de socialització (concepció de la tecnologia com a instrument), sinó perquè cada tecnologia implica unes maneres d'acció i de vinculació que acaben articulant l'imaginari (individual i col·lectiu), i estructurant comportaments, costums, valors i maneres de fer la realitat (concepció de la tecnologia com a cultura).  
  
8. La utilització de mitjans en línia i llocs de xarxes socials (LXS) ha adquirit una rellevància indubtable, i s'ha erigit en un dels hàbits de comportament més assimilats entre la ciutadania, a causa de la ubiqüitat i la convergència dels dispositius en l'entorn multipantalla. Així, una gran part de les persones usuàries d'aquestes xarxes socials són adolescents i joves, fet que fa necessària una alfabetització mediàtica que els proporcione eines i actituds per a poder valorar les possibilitats i els riscos que es deriven d'utilitzar-les, i aconseguir l'equilibri entre les activitats d'intercanvi de contingut i informació, la importància de la privacitat i la necessitat de respectar la propietat intel·lectual de la resta de la ciutadania.  
9. A conseqüència del que s'ha explicitat en el punt anterior, l'educomunicació posa en dubte les inèrcies proposades en el paradigma logicoracional i, al mateix temps, obri la possibilitat d'explorar el món de la tecnologia, les emocions, la semiòtica, etc., la qual cosa precisa no sols comprendre'ls, sinó reconéixer els atributs sociocomunicatius latents. Per això es fa necessari que l'alfabetització mediàtica promoga processos pedagògics alternatius i crítics. D'aquesta manera, l'alfabetització mediàtica requereix sintetitzar teories epistemologicoculturaleducatives i criteris cientificotecnològics, contrastats històricament i contextualment i implica concretar significats formatius per a la comprensió de les pràctiques educatives intervingudes pels nous mitjans digitals.  
  
10. Atés el relleu que ha adquirit l'alfabetització mediàtica, en un context com l'actual cal considerar-la com un paradigma de quefers, estructura d'activitats i un procés d'iniciació sociocultural; d'aquesta manera, l'alfabetització mediàtica estableix els criteris i eines pedagògiques per a analitzar el paper de la informació i els mitjans de comunicació en el nostre dia a dia, aprofundeix les funcions i propietat d'aquests mitjans, assumeix la valoració crítica de la producció de continguts i s'ocupa d'aquella presa de decisions que, posteriorment, la ciutadania adoptarà com a receptora d'informació i continguts mediàtics.  
  
11. Els reptes que cal afrontar són diversos, i cal destacar els que concerneixen els drets digitals, la regulació de les tecnologies de la informació i la comunicació i la governança d'internet, així com els del desplegament de xarxes, aplicacions i actius digitals i totes aquelles qüestions que tenen a veure amb la privacitat; i tots aquests elements han de ser objecte d'investigació, anàlisi i estudi.  
12. Les universitats signatàries d'aquest conveni marc estan interessades a col·laborar amb el CACV en la consecució d'aquests objectius mitjançant la realització de programes d'investigació, formatius, culturals i de reflexió universitària, orientats cap al sistema audiovisual, que està en un període de profundes transformacions organitzatives i tecnològiques.  
13. La Càtedra d'Anàlisi i Prospectiva de l'Audiovisual té com a finalitat desenvolupar activitats d'investigació, docents i de difusió en matèria audiovisual, així com la potenciació de seminaris, conferències, concursos, exposicions, estudis i tallers els objectius dels quals seran la investigació, la formació especialitzada i la difusió pública dels seus avanços dins d'un marc d'anàlisi, la qual cosa possibilitarà obtindre una informació rellevant per a les decisions que haja de prendre el CACV en matèria audiovisual.  
Tenint en compte tot el que s'ha exposat, les universitats signatàries i el CACV, en exercici de les seues respectives atribucions, consideren oportú subscriure aquest conveni marc, d'acord amb les següents  
  
Clàusules  
  
Primera. Objecte del conveni marc i règim jurídic  
L'objecte d'aquest conveni marc és la creació, per part de les universitats signatàries, de la Càtedra d'Anàlisi i Prospectiva de l'Audiovisual, com una plataforma acadèmica interuniversitària que pretén constituir un espai d'investigació sobre el món audiovisual com a vector de coneixement i de la comunicació i sobre les tendències de transformació del sistema comunicatiu, a conseqüència de la convergència de la indústria de la comunicació, la del coneixement, les telecomunicacions i l'anàlisi de les seues diverses implantacions socials.  
  
El present conveni determina el marc de col·laboració entre el CACV i cadascuna d'aquestes universitats en el foment del coneixement i la difusió d'aquesta temàtica.  
El desenvolupament d'aquestes activitats es durà a terme a través de convenis específics anuals, que hauran de ser signats pel CACV i cadascuna de les entitats participants en aquest conveni marc. Així mateix, en funció dels projectes concrets realitzats per la Càtedra, podran col·laborar, en aquests projectes, altres centres, departaments i instituts.  
  
El règim jurídic aplicable al conveni marc és el derivat del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre. Així mateix, a aquest conveni marc també li són aplicables la Llei 40/2015, d'1 d'octubre, de règim jurídic del sector públic, la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i una altra normativa concordant.  
Segona. Activitats de la Càtedra  
Amb la finalitat de complir l'objectiu definit en la clàusula anterior, la Càtedra desenvoluparà, entre altres, les següents activitats en el marc de les competències establides en la Llei 10/2018, de 10 de maig, de creació del CACV, i el Decret 121/2022, de 16 de setembre, del Consell, pel qual s'aprova el Reglament orgànic i de funcionament del CACV:  
  
a) Activitats de recerca i desenvolupament.  
- Desenvolupament de línies d'investigació conjunta.  
- Suport en la realització de tesis doctorals i treballs de recerca en l'àrea de coneixement de la Càtedra.  
- Realització d'estudis i treballs de recerca.  
- Promoció de trobades nacionals i internacionals de persones expertes en l'àrea d'interés de la Càtedra.  
b) Activitats de divulgació i transferència de coneixement.  
- Realització de jornades de divulgació tècnica, tecnològica i artística.  
- Publicacions sobre temes d'interés en l'àmbit de la Càtedra.  
- Promoció en esdeveniments científics, tècnics i artístics.  
- Organització d'exposicions i promoció d'activitats culturals.  
  
- Divulgació de les activitats de la Càtedra.  
- Conferències, seminaris i tallers.  
- Organització i convocatòria de concursos.  
I, a més, qualsevol altra activitat que la Comissió de Seguiment de la Càtedra considere d'interés, i acorde, dins de les disponibilitats econòmiques de la Càtedra i de les finalitats que constitueixen l'objecte d'aquest conveni en el marc de les competències del CACV.  
Les activitats que es desenvolupen a l'empara de la Càtedra quedaran subjectes a la normativa de les universitats signatàries.  
  
Tercera. Convenis específics i acords singulars  
Per al desenvolupament de les activitats específiques previstes en la clàusula segona d'aquest conveni marc, les parts subscriuran els oportuns convenis específics o acords singulars, que hauran de ser signats pel CACV i la resta de participants en aquest conveni marc.  
El CACV finançarà aquestes activitats amb l'aportació econòmica anual que, si és el cas, s'establisca en els seus pressupostos de l'exercici corresponent. L'aportació econòmica s'establirà en cada conveni singular.  
  
Quarta. Obligacions econòmiques  
L'aplicació i l'execució d'aquest conveni marc, incloent-hi, a aquest efecte, tots els actes jurídics que puguen dictar-se per a la seua execució i el seu desenvolupament, no podrà suposar obligacions econòmiques per al CACV, i, en tot cas, hauran de ser ateses amb els seus mitjans personals i materials.  
  
Cinquena. Òrgan mixt de seguiment i control  
Per al compliment dels compromisos i del seguiment del funcionament del conveni marc es constituirà una comissió paritària de seguiment, que estarà integrada per cinc persones en representació de les universitats signants, a raó d'una persona pe cadascuna de les cinc universitats signants, i una persona en representació del CACV, i, amb veu però sense vot, les persones que dirigisquen la Càtedra. La comissió paritària de seguiment es constituirà en el termini de quinze dies a partir de la signatura d'aquest conveni i es reunirà sempre que ho sol·licite alguna de les parts signatàries.  
En el cas que una de les universitats signants decidisca abandonar voluntàriament el conveni marc, perdrà la representació en aquest òrgan.  
  
La comissió paritària de seguiment vetlarà pel bon compliment d'aquest conveni marc, i per a això podrà aprovar les directrius que el despleguen i resoldre els conflictes que puguen sorgir entre les parts.  
  
El seu funcionament i l'adopció d'acords es regularan pel que estableixen els articles 15 i següents de la Llei 40/2015, d'1 d'octubre, de règim jurídic del sector públic. Es procurarà la presència equilibrada de dones i homes, en aplicació del que estableix el III Pla d'igualtat de dones i homes de l'Administració de la Generalitat, aprovat per l'Acord de 5 d'agost de 2022, del Consell.  
Una còpia de les actes, acords o informes que, si és el cas, emeta la comissió paritària de seguiment, en el desenvolupament i execució de les funcions que tinga assignades, es remetrà a la Secretaria General del CACV.  
  
Sisena. Direcció de la Càtedra i comunicació  
La Càtedra estarà codirigida per cinc professores o professors, que representaran, respectivament, a cada una de les universitats signants. No obstant això, en cada universitat la Càtedra podrà estar dirigida per diversos professors o professores. El procediment per a nomenar el professorat que dirigirà la Càtedra serà el següent: una vegada sentida la proposta de la comissió de seguiment, el rector o la rectora de la universitat a la qual pertanga el professor o la professora realitzarà, si és el cas, el seu nomenament. Les seues funcions seran les que determine la comissió paritària de seguiment, de conformitat amb la normativa de les universitats signatàries. Aquest òrgan triarà la persona coordinadora de la Càtedra entre el professorat que la dirigisca.  
A l'efecte de la comunicació i difusió de les activitats de la Càtedra, es crearà una marca única, consensuada entre les parts signatàries i que continga la marca del CACV i de les cinc universitats. Es crearà un espai web i un perfil únic en les principals xarxes socials, on cada universitat publicarà les activitats pròpies, independentment de la comunicació específica que realitze cada universitat.  
  
Setena. Lloc de realització de les activitats de la Càtedra  
Les activitats objecte d'aquest conveni marc referents a la Càtedra es realitzaran en les instal·lacions pròpies de les universitats o en qualsevol altre espai determinat de mutu acord per les institucions signatàries.  
  
Huitena. Data d'inici de l'eficàcia i termini de vigència  
Aquest conveni marc produirà efectes des del moment de la signatura i estarà vigent durant quatre anys computats des d'aquesta data.  
En qualsevol moment abans de la finalització del termini de vigència previst en el paràgraf anterior, es podrà prorrogar per un període màxim de quatre anys, per acord unànime de les parts, amb els tràmits previs que la normativa de cadascuna de les parts requerisca.  
  
Novena. Confidencialitat i publicació de resultats  
La confidencialitat i la publicació de resultats es regularan, de mutu acord entre les universitats i el CACV, si s'estima oportú, mitjançant un conveni específic.  
  
Desena. Transparència  
Les universitats signants, en compliment del que es disposa en la Llei 1/2022, de 13 d'abril, de transparència i bon govern de la Comunitat Valenciana, publicaran en els seus respectius portals de transparència la informació següent:  
a) El text íntegre d'aquest conveni marc, així com l'informe de necessitat i oportunitat.  
b) Una memòria succinta sobre les activitats realitzades en el marc del conveni.  
  
Onze. Protecció de dades personals  
Les parts manifesten que coneixen, compleixen i se sotmeten de manera expressa a la legislació en matèria de protecció de dades de caràcter personal, i es comprometen a donar un ús correcte a les dades d'aquesta naturalesa que s'obtinguen en el marc d'aquest conveni.  
Les parts s'obliguen a sol·licitar tots els consentiments, relatius al seu ús, que puguen ser necessaris.  
Les parts consenten que les dades personals d'aquest conveni marc es puguen incorporar a fitxers de titularitat de cadascuna de les parts amb l'única finalitat de conduir a la gestió adequada d'aquest.  
L'exercici dels drets d'accés, rectificació, cancel·lació i oposició es podrà realitzar en els termes establits legalment mitjançant una comunicació a la respectiva entitat en el seu domicili social.  
  
Especialment, les parts vetlaran pel compliment de les previsions contingudes en el Reial decret 311/2022, de 3 de maig, pel qual es regula l'Esquema Nacional de Seguretat.  
  
  
Dotze. Extinció del conveni marc  
Aquest conveni marc s'extingirà quan concórrega qualsevol de les causes de resolució següents:  
a) El transcurs del termini de vigència del conveni marc sense que s'haja acordat la pròrroga.  
b) El mutu acord entre les parts.  
c) La decisió unilateral d'una de les parts, mitjançant una comunicació expressa per escrit a les altres parts amb dos mesos d'antelació a la data en què ho dona per rescindit.  
d) L'incompliment de les obligacions i compromisos assumits per cadascuna de les parts en aquest conveni marc. En aquest cas, qualsevol de les parts podrà notificar a la part incomplidora un requeriment perquè complisca, en un determinat termini, les obligacions o compromisos que es consideren incomplits, en els termes establits en l'article 51.2 de la Llei 40/2015, d'1 d'octubre, de règim jurídic del sector públic.  
  
e) Una decisió judicial declaratòria de la nul·litat del conveni marc.  
  
f) Qualsevol altra causa diferent de les anteriors prevista en el conveni marc o en les lleis.  
El compliment i la resolució d'aquest acord causaran la seua liquidació a fi de determinar les obligacions i compromisos de cadascuna de les parts, en els termes establits en l'article 52 de la Llei 40/2015.  
  
En el cas d'extinció del conveni marc per causes diferents de la conclusió del termini de la seua vigència, les parts, a proposta de la comissió paritària de seguiment del conveni marc, podran acordar la continuació i finalització de les actuacions en curs que consideren oportunes, i establiran un termini improrrogable per a la seua finalització, transcorregut el qual haurà de realitzar-se la liquidació d'aquestes en els termes legalment establits.  
  
Tretze. Separació voluntària del conveni marc  
Si alguna de les universitats signants d'aquest conveni marc decideix abandonar-lo, això no suposarà l'extinció d'aquest, que podrà continuar tenint efecte respecte de les parts que romanguen.  
  
Catorze. Modificació d'aquest conveni marc  
Les parts signants podran modificar aquest conveni marc en qualsevol moment per acord exprés, i es requeriran els mateixos tràmits que els seguits per a la seua subscripció.  
  
Quinze. Jurisdicció  
Aquest conveni marc té naturalesa administrativa i es regirà per les normes del dret administratiu. En cas de conflicte, serà competent la jurisdicció contenciosa administrativa.  
  
Setze. Publicitat  
El text íntegre d'aquest conveni marc es publicarà en el Diari Oficial de la Generalitat Valenciana i a més es farà públic en el portal de transparència del CACV i en la pàgina web de les universitats signatàries, segons el que es disposa en l'article 21.1.a de la Llei 1/2022, de 13 d'abril, de transparència i bon govern de la Comunitat Valenciana.  
  
  
I per deixar-ne constància als efectes oportuns, com a prova de conformitat amb tot això, signen els compareixents, en la data de la signatura digital.  
  
27 d'octubre de 2023. El president del Consell de l'Audiovisual de la Comunitat Valenciana: José María Vidal Beltrán.  
25 d'octubre de 2023. La rectora de la Universitat de València-Estudi General: Maria Vicenta Mestre Escrivá.  
27 d'octubre de 2023. El rector de la Universitat Politècnica de València: José Esteban Capilla Romá.  
25 d'octubre de 2023. La rectora de la Universitat d'Alacant: Amparo Navarro Faure.  
26 d'octubre de 2023. El rector de la Universitat Miguel Hernández: Juan José Ruiz Martínez.  
27 d'octubre de 2023. La rectora de la Universitat Jaume I Eva Alcón Soler.